
Uznesenie Mestský súd Bratislava II, vo veci prípustnosti prevzatia a držania v zdravotníckom zariadení umiestneného: E., t.č. v zdravotníckom zariadení: Univerzitná nemocnica Bratislava, Pažítkova 4, pracovisko Nemocnica Bratislava - Staré Mesto, Mickiewiczova 13, Bratislava, Psychiatrická klinika LF UK a UNB, takto rozhodol: 1. Prevzatie umiestneného E., t.č. v zdravotníckom zariadení: Univerzitná nemocnica Bratislava, Pažítkova 4, pracovisko Nemocnica Bratislava - Staré Mesto, Mickiewiczova 13, Bratislava, Psychiatrická klinika LF UK a UNB, ku ktorému došlo dňa 20.6.2025 o 16,54 hod., bolo prípustné. odôvodnenie: 1. Na základe oznámenia zdravotníckeho zariadenia zo dňa 21.6.2025 o 8,27 hod. je súdu známe, že dňa 20.6.2025 o 16,54 hod. prevzalo zdravotnícke zariadenie pacienta E., bez jeho súhlasu. 2. V zmysle § 254 ods. 2 Civilného mimosporového poriadku súd uznesením pod č.k. 37Pu/13/2025-5 zo dňa 23.6.2025 začal konanie o vyslovenie prípustnosti prevzatia a držania v zdravotníckom zariadení. 3. Súd vykonal dokazovanie výsluchom ošetrujúceho lekára: H., ktorý uviedol, že pacient bol privezený RZP zo zariadenia ošetrovateľských služieb R., kde sa v poslednej dobe u pacienta rozvíjala brachiálna agresia, kopal sestričky, poruchy správania, poruchy spánku. U pacienta bolo doplnené neurologické a interné vyšetrenie, nebola indikovaná tam hospitalizácia, nakoľko u nás bol v popredí dementný symbol ťažkého stupňa. Jedná sa o delírium bližšie neurčenej etiológie. Nakoľko u pacienta je dementný symbol ťažkého stupňa nie je schopný sa o seba postarať. Hrozilo by zhoršenie zdravotného stavu. Pacient občas odpovie, niekedy prechádza do maďarčiny a do nemčiny, nedá sa s ním viesť rozhovor. Nie je podpísaný súhlas. Je možné pacienta vzhliadnuť. 5. Umiestnený sa k okolnostiam prijatia na psychiatrické oddelenie nevyjadril, na otázky súdu neodpovedal, neuviedol, ako sa cítI. Súd upustil od jeho výsluchu a pacienta vzhliadol. 6. Podľa § 6 ods. 4 zákona č. 576/2004 Z.z. o zdravotnej starostlivosti, službách súvisiacich s poskytovaním zdravotnej starostlivosti a o zmene a doplnení niektorých zákonov, informovaný súhlas je preukázateľný súhlas s poskytnutím zdravotnej starostlivosti, ktorému predchádzalo poučenie podľa tohto zákona. Informovaný súhlas je aj taký preukázateľný súhlas s poskytnutím zdravotnej starostlivosti, ktorému predchádzalo odmietnutie poučenia, ak v tomto zákone nie je ustanovené inak (§ 27 ods. 1, § 36 ods. 2, § 38 ods. 1, § 40 ods. 2).Podľa § 6 ods. 9, písm. d) citovaného zákona, informovaný súhlas sa nevyžaduje v prípade ústavnej starostlivosti, ak ide o osobu, ktorá v dôsledku duševnej choroby, alebo s príznakmi duševnej poruchy ohrozuje seba alebo svoje okolie, alebo ak hrozí vážne zhoršenie jej zdravotného stavu.
7. Podľa § 9 ods. 4 citovaného zákona, ak ide o ústavnú starostlivosť, na ktorú sa nevyžaduje informovaný súhlas podľa § 6 ods. 9 písm. d), poskytovateľ je povinný prevzatie osoby do ústavnej starostlivosti oznámiť do 24 hodín súdu, v ktorého obvode sa zdravotnícke zariadenie ústavnej starostlivosti nachádza. O zákonnosti dôvodov prevzatia do ústavnej starostlivosti rozhodne súd. Do rozhodnutia súdu možno vykonávať len také zdravotné výkony, ktoré sú nevyhnutné na záchranu života a zdravia osoby alebo na zabezpečenie jej okolia. 8. Podľa § 262 ods. 1 CMP, súd rozhodne o prípustnosti prevzatia do zdravotníckeho zariadenia uznesením bez nariadenia pojednávania. 9. Podľa § 262 ods. 2 CMP, súd vydá uznesenie do piatich dní od obmedzenia osobnej slobody umiestneného. 10.Poskytnutie zdravotnej starostlivosti pacientovi bez jeho súhlasu je zákonom o zdravotnej starostlivosti prísne upravené a pripúšťa len štyri prípady: 1. ak ide o neodkladnú starostlivosť, kedy nemožno včas získať pacientov súhlas, ale možno ho predpokladať; 2.v prípade ochranného liečenia uloženého súdom; 3.v prípade ústavnej starostlivosti, ak ide o osobu, ktorá šíri prenosnú chorobu, a ktorá závažným spôsobom ohrozuje svoje okolie; 4. pri ambulantnej alebo ústavnej starostlivosti, ak ide o osobu, ktorá v dôsledku duševnej choroby alebo s príznakmi duševnej poruchy: a/ohrozuje seba alebo svoje okolie, b/hrozí vážne zhoršenie jej zdravotného stavu. 11.Podľa § 23 ods. 3 CMP, ak sa konanie začalo bez návrhu, súd konanie zastaví, ak odpadli dôvody, pre ktoré bolo začaté. 12. Podľa § 264 Civilného mimosporového poriadku (ďalej CMP) zdravotnícke zariadenie je vždy oprávnené umiestneného prepustiť, a to aj keď súd rozhodol, že prevzatie do zdravotníckeho zariadenia bolo prípustné. 13. Vykonaným dokazovaním bolo preukázané, že umiestnený bol prevzatý do zdravotníckeho zariadenia z dôvodu porúch správania. S poukazom na takto zistený stav veci, súd dospel k záveru, že umiestnený bol v tomto prípade prevzatý v súlade s § 6 ods. 9 písm. d) zákona č. 576/2004 Z.z. o zdravotnej starostlivosti, službách súvisiacich s poskytovaním zdravotnej starostlivosti a o zmene a doplnení niektorých zákonov, pretože v príčinnej súvislosti s ochorením /F05.9 Delírium zmiešanej etiológie/pri demencii, uroinfekcii a s mateabolickou zložkou, F03 Demencia zmiešaná / na vaskulárnom a neurodegeneratívnom podklade /, hrozilo vážne zhoršenie zdravotného stavu, ktoré mohlo mať za následok ohrozenie seba a okolia, jeho stav si vyžadoval hospitalizáciu. Poučenie: Proti tomuto uzneseniu možno podať odvolanie do 15 dní odo dňa jeho doručenia na Mestskom súde Bratislava II. V odvolaní sa má uviesť, ktorému súdu je určené, kto ho podáva, ktorej veci sa týka a čo sleduje proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup považuje za nesprávny a čoho sa odvolateľ domáha, musí byť podpísané a datované. Odvolanie nemá odkladný účinok

